section_heading: Povijest
paragraph_text: Nakon II. svjetskog rata i povratka većine mladih Svetokrišćana svojim kućama, 7.listopada 1945. godine u hodniku gostionice gospođe Milice pl. Wackerl (sadašnja zgrada Poljoprivredne zadruge na trgu u kojoj je prodavaonica robe potrebne za poljoprivredu), osnovano je “Omladinsko fiskulturno društvo RADOST”. Na taj način nastavljen je rad nogometnog kluba u Sv. Križu Začretju. Prvi predsjednik društva bio je devetnaestogodišnji Franjo Krsnik, svetokriška športska legenda. Za tajnika je bio izabran dvadesetjednogodišnji Zvonimir Cizel, najbolji organizator društvenog života Svetog Križa, a blagajna je povjerena dvadesetgodišnjem Branku Lamotu Slovencu, koji je za vrijeme rata bio u našem mjestu u izbjeglištvu. Kasnije je bio predsjednik Vrhovnog suda Slovenije.